Ettepanek: NÕUKOGU RAKENDUSOTSUS, millega lubatakse Ühendkuningriigil vastavalt direktiivile 2003/96/EÜ kohaldada teatavates geograafilistes piirkondades mootorikütustele erinevaid maksumäärasid /* COM/2015/04 final - 2015/0004 (NLE) */





SELETUSKIRI 1. ETTEPANEKU TAUST Ettepaneku põhjused ja eesmärgid Energiatoodete ja elektrienergia maksustamine on Euroopa Liidus reguleeritud nõukogu direktiiviga 2003/96/EÜ[1] (edaspidi „energia maksustamise direktiiv” või „direktiiv”). Direktiivi artikli 19 lõike 1 kohaselt võib nõukogu komisjoni ettepaneku põhjal ja lisaks eelkõige artiklite 5, 15 ja 17 sätetele ühehäälselt lubada liikmesriigil kehtestada täiendava maksuvabastuse või -vähenduse teatavatel poliitilistel kaalutlustel. Käesolev ettepanek on esitatud selleks, et lubada Ühendkuningriigil kehtestada mootorikütustele (täpsemalt pliivabale bensiinile ja gaasiõlile) vähendatud aktsiisimaksumäär järgmistes geograafilistes piirkondades (oma taotluses loetles Ühendkuningriik need piirkonnad sihtnumbrite järgi): IV54 (Strathcarron, Highland – Šotimaa), IV26 (Ullapool, Highland – Šotimaa), IV27 (Lairg, Highland – Šotimaa), NE48 (Hexham, Northumberland – Inglismaa), PH41 (Mallaig, Highland – Šotimaa), KW12 (Halkirk, Highland – Šotimaa), PA80 (Oban, Argyll ja Bute – Šotimaa), PH36 (Acharacle, Highland – Šotimaa), IV22 (Achnasheen, Highland – Šotimaa), PA38 (Appin, Argyll ja Bute – Šotimaa), PH23 (Carrbridge, Highland – Šotimaa), PH19 (Dalwhinnie, Highland – Šotimaa), IV21 (Gairloch, Highland – Šotimaa), LA17 (Kirkby-in-Furness, Cumbria – Inglismaa), EX35 (Lynton, Devon – Inglismaa), IV14 (Strathpeffer, Highland – Šotimaa, Hawesi postipiirkond (Põhja-Yorkshire – Inglismaa). Ühendkuningriigi ametiasutuste väitel saab sihtnumbrite järgi meetme territoriaalset kohaldamisala hästi määratleda. Inglismaa, Šotimaa, Walesi ja Põhja-Iirimaa sihtnumbrite süsteem on ühine. Ühendkuningriigi postipiirkonnad ja sihtnumbriga määratletud alad hõlmavad ühe piirkonna mitmeid asulaid. Maapiirkondades on sihtnumbriga määratletud ala või postipiirkonna suurima rahvaarvuga keskus tavaliselt küla. Postipiirkondade ja sihtnumbriga määratletud alade suurus on erinev, näiteks on IV27 Ühendkuningriigi suurim sihtnumbriga määratletud ala ja selle pindala on 3 397 km2. Erinevus NE48-ga, mille pindala on 750 km2, on suur. Erandi taotluses osutatakse nii valitud piirkonna lähimale postipiirkonnale kui ka piirkonna suurimale kohalikule omavalitsusele. Kui taotletakse erandit IV21 (Gairloch, Highland – Šotimaa) jaoks, siis tähendab see seda, et IV21 postipiirkond on Gairloch ja kohalik omavalitsus on Highland – Šotimaa. Postipiirkonnad koosnevad kas ühest või enamast külast ja postipiirkonna nimi on tihti pandud selle alla kuuluva ühe küla järgi. Alljärgnevas tabelis on esitatud taotluses loetletud postipiirkondade nimed ja numbrid ning külad, mis kuuluvad sihtnumbriga ala piirkonda: Sihtnumbriga määratletud ala || Postipiirkond/postipiirkonnad || Külad PH36 || 1: Acharacle || 6: Acharacle, Strontian, Kilchoan, Salen, Glenborrodale, Achateny IV22 || 1: Achnasheen || 4: Achnasheen, Poolewe, Laide, Kinlochewe IV21 || 1: Gairloch || 5: Gairloch, Badachro, Melvaig, Big Sand, Port Henderson PH19 || 1: Dalwhinnie || 1: Dalwhinnie PH23 || 1: Carrbridge || 2: Carrbridge, Bogroy IV14 || 1: Strathpeffer || 3: Strathpeffer, Contin, Jamestown PA38 || 1: Appin || 3: Appin, Duror, Portnacroish LA17 || 1: Kirkby-in-Furness || 1: Kirkby-in-Furness EX35 ([2]) || 2: Lynton ja Lynmouth || 3: Barbrook, Brendon, Lynmouth IV54 || 1: Strathcarron || 4: Strathcarron, Locharron, Applecross, Shieldaig IV26 || 1: Ullapool || 1: Achiltibuie IV27 || Ei kohaldata || 7: Lairg, Durness, Tongue, Scourie, Lochinver, Kinlochbervie, Talmine PH41 || Ei kohaldata || 2: Mallaig, Inverie KW12 || 1: Halkirk || 1: Halkirk PA80 || Ei kohaldata || 3: Lochaline, Morvern, Drimnin NE48 || Ei kohaldata || 7: Bellingham, Falstone, Kielder, Wark, Tarset, West Woodburn, Barrasford Sihtnumbriga määratletud ala || Postipiirkond || Külad Ei kohaldata || Hawes || 2: Gayle, Butterset Mõnel (IV 27, PH41, PA80, NE48) juhul ei hõlma sihtnumbriga määratletud ala kogu postipiirkonda, sel juhul on esitatud ainult külade loetelu. Enamiku loetelus esitatud piirkondade puhul on postipiirkonnad ja sihtnumbriga alad samad. Ühendkuningriigi esitatud teabe põhjal on kütuse hind nendes piirkondades, mis saaksid meetmest kasu, keskmiselt 100 Inglise naela (umbes 128,5 eurot)[3] 1 000 liitri kohta kõrgem kui mujal Ühendkuningriigis. Kõrgem hind neis piirkondades tuleneb suurematest transpordi- ja turustamiskuludest ning väikesest rahvaarvust. Meetme eesmärk on võimaldada mootorikütuste kõrgeid hindu neis piirkondades teatud määral alandada. Üldine taust Direktiivi artikli 19 lõikega 1 on ette nähtud, et nõukogu võib komisjoni ettepaneku põhjal ühehäälselt lubada liikmesriigil kehtestada täiendava maksuvabastuse või vähendada maksustamistaset teatavatel poliitilistel kaalutlustel. 2. veebruari 2014. aasta kirjas teatasid Ühendkuningriigi ametiasutused komisjonile, et neil on kavas kohaldada eespool nimetatud geograafilistes piirkondades mootorikütusena müüdava pliivaba bensiini ja gaasiõli puhul vähendatud maksumäära. Kütuseaktsiisi vähendatud määr oleks 50 Inglise naela (umbes 64,3 eurot) 1 000 liitri kohta madalam Ühendkuningriigis kehtivast standardmäärast (580 Inglise naela või umbes 745,3 eurot), mis kehtib nii bensiini kui ka gaasiõli puhul. See tähendaks, et vähendatud määr jääks ikkagi kõrgemale praegusest ELi alammäärast, mis on pliivaba bensiini puhul 359 eurot 1 000 liitri kohta ja gaasiõli puhul 330 eurot 1 000 liitri kohta. Ühendkuningriigi ametiasutused esitasid lisateabe ja selgitused 3. juunil ja 17. septembril 2014. Ühendkuningriik on taotlenud luba kohaldada vähendatud määra kuue aasta jooksul, mis on asjaomase direktiivi artikli 19 lõikes 2 märgitud maksimaalne ajavahemik. Ühendkuningriigi ametiasutuste sõnul on kütuse hind eespool nimetatud piirkondades umbes 100 Inglise naela (umbes 128,5 eurot) 1 000 liitri kohta kõrgem mujal Ühendkuningriigis kehtivast keskmisest hinnast. Neis eespool nimetatud piirkondades on hind umbes sama, mis saartel paiknevates tanklates müüdava kütuse liitrihind, kui ei võeta arvesse maksu vähendamist, mida Ühendkuningriik kohaldab nõukogu rakendusotsuse 2011/776/EL[4] kohaselt. 50 Inglise naela (umbes 64,3 euro) suurune vähendamine 1 000 liitri kohta ei kataks küll kogu hinnaerinevust, kuid kompenseeriks tarbijatele mõningal määral kõrgemat hinda, mida nad peavad maksma. Asjaomaste piirkondade maksuvähenduse lubamise hindamisel arvestati peamiselt kahte tegurit: · kütuse taskukohasust (mis on seotud tanklates müüdava kütuse liitri kõrge hinna ja kohalike inimeste nädalasissetulekuga, mis on Ühendkuningriigi keskmisest madalam); · mootorikütuse hädavajalikkust kohalike inimeste igapäevaelus. Seda näitab suur autosõltuvus ning ühistranspordi ja oluliste teenuste vähene kättesaadavus. Ühendkuningriigi ametiasutused esitasid statistilised andmed, mille kohaselt ulatub taotlusesse valitud piirkondade kohalikes omavalitsustes keskmine nädalapalk 412,10 Inglise naelast (528,6 eurost) 493,30 Inglise naelani (633,9 euroni), see on Ühendkuningriigi keskmisest (518 Inglise naela[5] (665,6 eurot) madalam. Kohalikud omavalitsused, mille kaupa statistilisi andmeid kogutakse, hõlmavad tavaliselt suuremat geograafilist piirkonda kui meetme kohaldamise piirkond. Ühendkuningriigi ametiasutuste sõnul võib eeldada, et tegelik keskmine nädalapalk kõnealustes piirkondades on isegi veel madalam kohalike omavalitsuste näitajate omast. Selle põhjuseks on, et kohalike omavalitsuste keskustes paiknevad suured korporatsioonid on tihti 100 miili (160 km) valitud piirkondadest eemal. Asjaomase meetmega hõlmatud piirkondade sissetulekud sõltuvad põllumajandusest ja turismist. Seega leiavad Ühendkuningriigi ametiasutused, et nädalapalk neis piirkondades on isegi veel madalam kui saartel (463,0 Inglise naela / 752,8 eurot), kus praegu kohaldatakse erandit. Ühendkuningriigi statistikaameti esitatud andmete kohaselt ulatub asjaomastes piirkondades aastane kogulisandväärtus inimese kohta 12 036 Inglise naelast (15 466,5 eurot) 17 936 Inglise naelani (23 048 eurot) ning on madalam Ühendkuningriigi keskmisest (21 674 Inglise naela / 27 851,5 eurot). Ühendkuningriigi ametiasutuste sõnul on võrreldes Ühendkuningriigi linnastunud piirkondadega asjaomaste piirkondade piiratud majandustegevus põhjuseks, miks majanduslikus mõttes aktiivsem rahvastik neist piirkondades lahkub. Seega püsib töötus seal stabiilsena, ent ei peegelda tingimata nende piirkondade elukvaliteedi näitajaid. Majanduslikus mõttes avaldab väike rahvastikutihedus suurtes geograafilistes piirkondades üldiselt järgmist mõju. · Individuaalsete teenuste osutajate ja ettevõtete vahelised keskmised vahemaad on suured, seega moodustavad transpordikulud tegevuskuludest samuti suhteliselt suure osa nii üksikisikute kui ka ettevõtjate puhul. · Ettevõtjad peavad arvestama väiksema elanikkonna arvuga ühes piirkonnas ning peavad seega tegutsema tavapärasest kõrgema ühikumarginaaliga, et saada piiratud käibe korral siiski kasumit. Lisaks on viimastel aastatel Ühendkuningriigis oma tegevuse lõpetanud mitu rafineerimistehast. Rafineerimistehaste arvu vähenemine tõi kaasa selle, et mitmed tanklad asuvad lähimast rafineerimistehasest kaugemal kui 100 miili (umbes 160 km), see toob samuti kaasa kütuse transpordikulu suurenemise neis piirkondades. Asjaomastes maapiirkondades on bussiühendused oluliselt kehvemad Suurbritannia keskmisest bussiühendusest[6]. See koos asjaomaste piirkondade piiratud rongiühenduse ja rohke autokasutusega (hoolimata tanklate kõrgetest kütusehindadest) selgitab, miks autod on piirkonnas hädavajalikud transpordivahendid. Neis taotlusesse valitud Ühendkuningriigi äärepoolsete alade maapiirkondades peavad teenused tõenäoliselt katma suuremat geograafilist piirkonda kui asjaomased teenused linnapiirkonnas, seda osaliselt väikese rahvastikutiheduse tõttu neis piirkondades. See tähendab, et üksikute eramajade, asulate, teenuste osutajate ja ettevõtete vahelised keskmised vahemaad on väga suured ning transpordikulud moodustavad tegevuskuludest samuti suhteliselt suure osa. Näiteks võib piirkonnas, mille sihtnumber on IV27, sõit lähimasse keskmise suurusega toidupoodi ja sealt tagasi ulatuda 135 miilini (umbes 220 km). Eelpool kirjeldatud asjaolud tõendavad nii valitud piirkonnas elavate isikute auto kasutamise vajadust igapäevaelus, kui ka seda, et kõrge kütusehind mõjutab neid. Ühendkuningriigi ametiasutused leiavad, et kütuseaktsiisi vähendamine aitaks ohustatud ja äärepoolsete maapiirkondade elanikkonnal vastu pidada ning elukallidust veidi leevendada. Oluline on, et kõiki neid tegureid ei vaadeldaks eraldiseisvana, vaid pigem mitme asjaolu kokkusattumisena, mille tulemusena on sotsiaalmajanduslikust vaatepunktist tõepoolest vaja kehtestada loetletud piirkondades maksuvähendus. Meetme rakendamine Ühendkuningriigis lisatakse aktsiisimaks mootorikütustele siis, kui kütus viiakse välja rafineerimistehasest, kui kütus imporditakse või kui kütus viiakse välja aktsiisilaost. Sel hetkel oleks keeruline määrata kindlaks abikõlblikele piirkondadele ette nähtud kütuse hulka. Seetõttu toimub aktsiisi vähendamine abikõlblike piirkondade müügipunktis ning sel viisil välditakse mis tahes riski, mis tuleneb vähendatud maksumääraga kütuse kõrvalejuhtimisest. Asjaomastes piirkondades tegutsevad kütuse jaemüüjad registreeritaks maksu- ja tolliametis kui heakskiidetud jaemüüjad ning nad peaksid vähendama kütuseliitri hinda maksusoodustusena lubatud summa võrra. Neil omakorda oleks õigus korrapäraselt nõuda maksu- ja tolliametilt aktsiisitagastust müüdud kütuseliitrite alusel. Abisaajad Meede on suunatud eraisikutele, kuid madalamast hinnast saadakse kasu kõigi ostude, sealhulgas ärieesmärgil tehtud ostude puhul. Kõik 27 selle kava alusel kasu saada võivat tanklat on üksteisest sõltumatud. Ühendkuningriigi ametiasutuste argumendid kõnealuse meetme siseturule avalduva mõju kohta Ühendkuningriigi ametiasutused ei arva, et meede mõjutaks siseturu nõuetekohast toimimist. Kui võrrelda tanklahindu kavandatud maksuvähenduse (50 Inglise naela (64,3 eurot) 1 000 liitri pealt) rakendumisel nende hindadega, mida pakuvad lähimad konkurendid, kelle puhul kava ei rakendata, siis on bensiini puhul keskmine erinevus üksnes 10 Inglise naela (12,9 eurot). Keskmiselt oleks kavasse kuuluvate tanklate puhul 1 000 kütuseliitri hind 10 Inglise naela (12,9 eurot) kallim, kui kavva mittekuuluvate lähimate konkurentide oma. Diisli puhul oleks keskmine erinevus 6 Inglise naela (7,7 eurot). Keskmiselt oleks kavasse kuuluvate tanklate puhul 1 000 kütuseliitri hind 6 Inglise naela (7,7 eurot) võrra odavam, kui kavva mittekuuluvate lähimate konkurentide oma. Maksuvähendus ühtlustaks laias laastus need tanklad, kes saavad meetmest kasu, nende lähipiirkonnas asuvate tanklatega, kes kavva ei kuulu. Seega arvatakse, et tarbijad ei muuda oma sõidumarsruute või et toetust saavate piirkondadega piirnevatel aladel paiknevad tanklad paigutatakse ümber toetust saavatesse piirkondadesse. Väike rahvastikutihedus ja kaugus suurematest asulatest, samuti uute tanklate rajamise suured kapitalikulud ei meelita ärilisel eesmärgil tanklaid ümber paigutama isegi siis, kui maksusoodustus kehtib. Ettepaneku valdkonnas kehtivad õigusnormid Nõukogu 27. oktoobri 2003. aasta direktiiv 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik. Direktiivi 2003/96/EÜ artikli 19 kohase meetme hindamine Teatavad poliitilised kaalutlused Direktiivi artikli 19 lõike 1 esimeses lõigus on sätestatud: „Lisaks eelmiste artiklite sätetele, eriti artiklitele 5, 15 ja 17, võib nõukogu komisjoni ettepaneku põhjal ühehäälselt lubada liikmesriigil kehtestada täiendava maksuvabastuse või -vähenduse teatavatel poliitilistel kaalutlustel.” Ühendkuningriigi kavandatud meede seisneb mootorikütuse aktsiisimaksu vähendamises oma territooriumi teatavates piirkondades, mille sihtnumbrid on järgmised: PH36, IV22, IV21, PH19, PH23, IV14, PA38, LA17, Hawes, EX35, IV54, IV26, IV27, PH41, KW12, PA80, NE48. Eesmärk on lähendada nende piirkondade tanklahinnad Ühendkuningriigi keskmistele tanklahindadele. Neis piirkondades tuleneb kõrgem ühikukulu ja seega ka kõrgem tanklahind suurematest transpordi- ja turustamiskuludest ning väiksemast mastaabisäästust. Kokkuvõttes võib öelda, et soov kohaldada asjaomastes piirkondades mootorikütuste suhtes vähendatud aktsiisimäära nende piirkondade majanduslike ja sotsiaalsete tingimuste tõttu põhineb teatavatel poliitilistel kaalutlustel, eelkõige sotsiaal- ja regionaalpoliitilistel kaalutlustel. Kooskõla Euroopa Liidu muude tegevuspõhimõtete ja eesmärkidega Meetme eesmärk on osaliselt tasakaalustada kütuse kõrgemaid ühikukulusid ja seeläbi ka tanklahindu asjaomastes piirkondades, tehes seda otsese maksusoodustuse kaudu müügipunktis. Meetme puhul piirdutakse vaid eesmärgi saavutamiseks vajalikuga. Maksusoodustus on piiratud asjaomastes piirkondades müüdava (suhteliselt väikese) kütusekogusega, kõnealustes piirkondades müüakse aastas kokku alla 50 miljoni liitri kütust, see moodustab Ühendkuningriigis tarbitavast kütusekogusest 0,1 %. Komisjon märgib, et aktsiisi vähendatakse 50 Inglise naela (64,3 euro) võrra 1 000 tooteliitri kohta. Kütuse hind kavva valitud piirkondades on umbes 100 Inglise naela (umbes 128,5 eurot) liitri kohta kõrgem mujal Ühendkuningriigis kehtivast keskmisest kütusehinnast. 2012. aasta viimases kvartalis olid hinnad asjaomastes linnades madalamad kui saartel praegu nõukogu rakendusotsuse 2011/776/EL kohaselt kohaldatava maksuvabastuse korral. Neis linnades kehtivate hindade karakteristikud on sarnased nende saarte omadega, kus kohaldatakse maksuvähendust. 50 Inglise naela (64 euro) suurune maksusoodustus ei kataks ilmselt kogu erinevust nende kõrgete hindade ja Ühendkuningriigi keskmise hinna vahel, kuid hüvitaks mõningal määral kõrgemaid hindu, mida inimesed peavad maksma. Vaatamata maksusoodustusele jääb asjaomastes geograafilistes piirkondades tarbitava kütuse puhul maksukoorem siiski kõrgemaks võrreldes direktiivis 2003/96/EÜ sätestatud madalaima maksustamistasemega. Seega võib teha järelduse, et kuna käesolev meede kujutab endast fossiilkütuste maksuvähendust, tuleb seda üldjuhul põhjalikult kaaluda. Geograafiliste ja sotsiaalsete tingimuste tõttu võib meedet liidu tervishoiu-, keskkonna-, energia- ja transpordi laiemas poliitilises kontekstis pidada vastuvõetavaks. Kirjeldatud asjaolude põhjal tundub meede olevat vastuvõetav ka siseturu nõuetekohase toimimise ja ausa konkurentsi tagamise vajaduse vaatenurgast. Eelkõige, kuna meetmega hõlmatud piirkond on ääreala ja aktsiisimäära vähendatakse mõõdukalt, ei eeldata, et see toob kaasa muutuse kütusetarbimises, meelitades ligi tarbijaid väljastpoolt neid piirkondi. Meetme kohaldamisaeg ja energia maksustamist käsitleva ELi raamistiku areng Komisjon soovitab määrata kohaldamisajaks direktiivis 2003/96/EÜ lubatud maksimaalse ajavahemiku, st kuus aastat. See ajavahemik tundub asjakohane, et anda Ühendkuningriigi ametiasutustele võimalus koguda teavet meetme tulemuste hindamiseks ning pakkuda meetmest kasu saavatele ettevõtjatele ja tarbijatele piisaval määral kindlust. Riigiabi eeskirjad Pärast Ühendkuningriigi ametiasutuste kavandatud maksuvähendust oleksid asjaomastes piirkondades pliivaba bensiini ja gaasiõli maksumäärad endiselt kooskõlas direktiivi 2003/96/EÜ artikliga 7 ette nähtud madalaima maksustamistasemega. Eeldusel, et meetme rakendamisel järgitakse üldise grupierandi määruse (määrus (EL) nr 651/2014)[7] artiklis 44 sätestatud tingimusi, on meede vabastatud eelneva teavitamise kohustusest. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Konsulteerimine huvitatud isikutega Käesolev ettepanek põhineb Ühendkuningriigi esitatud taotlusel ja käsitleb ainult kõnealust liikmesriiki. Eksperdiarvamuste kogumine ja kasutamine Välisekspertide arvamusi ei olnud vaja kasutada. Mõju hindamine Käesolevas ettepanekus käsitletakse ühe liikmesriigi taotlusel talle antud luba. 3. ETTEPANEKU ÕIGUSLIK KÜLG Subsidiaarsuse põhimõte Euroopa Liidu toimimise lepingu artikliga 113 hõlmatud kaudse maksustamise valdkond ei ole ELi toimimise lepingu artikli 3 kohaselt iseenesest Euroopa Liidu ainupädevuses. Samas on liikmesriikide pädevus selles valdkonnas ELi kehtiva õigusega rangelt reguleeritud ja piiratud. Direktiivi 2003/96/EÜ artikli 19 kohaselt võib üksnes nõukogu lubada liikmesriigil kehtestada selle sätte kohaseid täiendavaid maksuvabastusi või -vähendusi. Liikmesriigid ei saa nõukogu asemel seda otsust vastu võtta. Ettepanek on seega kooskõlas subsidiaarsuse põhimõttega. Kuna käesolev ettepanek ei ole seadusandliku akti ettepanek, siis ei kohaldata selle suhtes Euroopa Liidu toimimise lepingu protokollis nr 2 sätestatud subsidiaarsuse ja proportsionaalsuse põhimõtte järjekindla järgimise mehhanismi, mida kohaldatakse seadusandlike aktide eelnõude suhtes. Proportsionaalsuse põhimõte Ettepanek on kooskõlas proportsionaalsuse põhimõttega. Maksuvähendus ei ületa kõnealuse eesmärgi saavutamiseks vajaminevat (vt eespool siseturgu ja ausat konkurentsi käsitlevad kaalutlused). Vahendi valik Kavandatav vahend: nõukogu rakendusotsus. Direktiivi 2003/96/EÜ artikliga 19 on ette nähtud üksnes kõnealust liiki õigusakt. 4. MÕJU EELARVELE Meetmega ei kaasne liidule rahalist ega halduskoormust. Ettepanek ei mõjuta seega liidu eelarvet. 2015/0004 (NLE) Ettepanek: NÕUKOGU RAKENDUSOTSUS, millega lubatakse Ühendkuningriigil vastavalt direktiivile 2003/96/EÜ kohaldada teatavates geograafilistes piirkondades mootorikütustele erinevaid maksumäärasid EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse nõukogu 27. oktoobri 2003. aasta direktiivi 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik,[8] eriti selle artiklit 19, võttes arvesse Euroopa Komisjoni ettepanekut ning arvestades järgmist: (1) 2. veebruari 2014. aasta kirjas taotlesid Ühendkuningriigi ametiasutused luba kohaldada vastavalt direktiivi 2003/96/EÜ artiklile 19 gaasiõli ja pliivaba bensiini suhtes vähendatud aktsiisimaksumäära järgmistes geograafilistes piirkondades (vajaduse korral on need piirkonnad määratletud sihtnumbriga): IV54 (Strathcarron, Highland – Šotimaa), IV26 (Ullapool, Highland – Šotimaa), IV27 (Lairg, Highland – Šotimaa), NE48 (Hexham, Northumberland – Inglismaa), PH41 (Mallaig, Highland – Šotimaa), KW12 (Halkirk, Highland – Šotimaa), PA80 (Oban, Argyll ja Bute – Šotimaa), PH36 (Acharacle, Highland – Šotimaa), IV22 (Achnasheen, Highland – Šotimaa), PA38 (Appin, Argyll ja Bute – Šotimaa), PH23 (Carrbridge, Highland – Šotimaa), PH19 (Dalwhinnie, Highland – Šotimaa), IV21 (Gairloch, Highland – Šotimaa), LA17 (Kirkby-in-Furness, Cumbria – Inglismaa), EX35 (Lynton, Devon – Inglismaa), IV14 (Strathpeffer, Highland – Šotimaa, Hawesi postipiirkond (Põhja-Yorkshire – Inglismaa). Ühendkuningriigi ametiasutused esitasid lisateavet ja selgitusi 3. juunil ja 17. septembril 2014. (2) Neis piirkondades on gaasiõli ja pliivaba bensiini hinnad kõrgemad Ühendkuningriigi ülejäänud territooriumil kehtivatest keskmistest hindadest ning seetõttu on kohalikud kütusetarbijad kehvemas olukorras. Hinnaerinevus tuleneb täiendatavatest ühikukuludest, mis tulenevad piirkondade geograafilisest asukohast, nende väikesest rahvaarvust ja suhteliselt väikeste kütusemahtude tarnimisest. (3) Vähendatud maksumäärad jäävad kõrgemateks direktiivi 2003/96/EÜ artiklis 7 sätestatud alammääradest. (4) Pidades silmas asjaolu, et meedet kohaldatakse konkreetse eripäraga piirkondade suhtes ning et maksumäära vähendatakse mõõdukalt (leevendades üksnes osaliselt asjaomastes geograafilistes piirkondades esinevaid kõrgemaid kulusid), ei põhjusta meede mingeid liikumisi, mis oleksid konkreetselt seotud kütuse tarnimisega. (5) Seetõttu on meede siseturu nõuetekohase toimimise ning ausa konkurentsi tagamise vajaduse vaatepunktist vastuvõetav ning samuti on see kooskõlas Euroopa Liidu tervise-, keskkonna-, energia- ja transpordipoliitikaga. (6) Vastavalt direktiivi 2003/96/EÜ artikli 19 lõikele 2 peavad kõik kõnealuse artikli alusel antavad load olema ajaliselt rangelt piiritletud. Selleks et pakkuda asjaomastele ettevõtjatele ja tarbijatele piisaval määral kindlust, tuleks luba anda kuueks aastaks. Kuid selleks, et mitte kahjustada kehtiva õigusraamistiku üldist arengut tulevikus, on asjakohane sätestada, et kui nõukogu peaks aluslepingu artikli 113 alusel kehtestama üldise muudetud süsteemi energiatoodete maksustamiseks ning käesolevas otsuses antav luba ei oleks sellega kooskõlas, peaks käesolev otsus kaotama kehtivuse päeval, mil hakatakse kohaldama kõnealuseid muudetud süsteemi käsitlevaid eeskirju. (7) Käesolev otsus ei piira liidu riigiabi eeskirjade kohaldamist, ON VASTU VÕTNUD KÄESOLEVA OTSUSE: Artikkel 1 1. Ühendkuningriigil lubatakse kohaldada maanteesõidukite mootorikütusena tarnitava pliivaba bensiini ja gaasiõli suhtes vähendatud maksumäära järgmises 17 geograafilises piirkonnas (vajaduse korral on piirkonnad määratletud sihtnumbriga): IV54 (Strathcarron, Highland – Šotimaa), IV26 (Ullapool, Highland – Šotimaa), IV27 (Lairg, Highland – Šotimaa), NE48 (Hexham, Northumberland – Inglismaa), PH41 (Mallaig, Highland – Šotimaa), KW12 (Halkirk, Highland – Šotimaa), PA80 (Oban, Argyll ja Bute – Šotimaa), PH36 (Acharacle, Highland – Šotimaa), IV22 (Achnasheen, Highland – Šotimaa), PA38 (Appin, Argyll ja Bute – Šotimaa), PH23 (Carrbridge, Highland – Šotimaa), PH19 (Dalwhinnie, Highland – Šotimaa), IV21 (Gairloch, Highland – Šotimaa), LA17 (Kirkby-in-Furness, Cumbria – Inglismaa), EX35 (Lynton, Devon – Inglismaa), IV14 (Strathpeffer, Highland – Šotimaa, Hawesi postipiirkond (Põhja-Yorkshire – Inglismaa). Üleliigse hüvitamise vältimiseks ei tohi riikliku standardmaksumäära vähendamine vastavalt pliivaba bensiini või gaasiõli puhul olla suurem kui neis geograafilistes piirkondades jaemüügiga kaasnevad lisakulud võrreldes Ühendkuningriigis jaemüügiga kaasnevate keskmiste kuludega ning see vähendamine ei ole suurem kui 50 Inglise naela (64 eurot) 1 000 tooteliitri kohta. 2. Vähendatud määrad peavad vastama direktiiviga 2003/96/EÜ ette nähtud nõuetele ning eelkõige selle artiklis 7 sätestatud alammääradele. Artikkel 2 Käesolev otsus jõustub selle teatavakstegemise päeval. Seda kohaldatakse alates 1. veebruarist 2015 ning see kaotab kehtivuse 31. jaanuaril 2021. Kui nõukogu peaks aluslepingu artikli 113 alusel kehtestama üldise muudetud süsteemi energiatoodete maksustamiseks ning praegu antav luba ei oleks sellega kooskõlas, kaotab käesolev otsus kehtivuse päeval, mil hakatakse kohaldama neid muudetud süsteemi käsitlevaid eeskirju. Artikkel 3 Käesolev otsus on adresseeritud Suurbritannia ja Põhja-Iiri Ühendkuningriigile. Brüssel, Nõukogu nimel eesistuja [1] Nõukogu direktiiv 2003/96/EÜ, 27. oktoober 2003, millega korraldatakse ümber energiatoodete ja elektrienergia maksustamise ühenduse raamistik (ELT L 283, 31.10.2003, lk 51). [2] Sihtnumbriga määratletud ala EX35 hõlmab kahte postipiirkonda – Lyntonit ja Lynmouthi. Erandit taotletakse mõlema postipiirkonna puhul. [3] Kõik arvutused on põhinevad 1. oktoobri 2014. aasta vahetuskursil, st 0,77820 Inglise naela 1 euro eest. Vt ELT C 344, 2.10.2014. [4] Nõukogu rakendusotsus 2011/776/EL, 24. november 2011, millega lubatakse Ühendkuningriigil kohaldada vähendatud maksumäära Sise- ja Välis-Hebriididel, Põhjasaartel, Clyde’i lahe saartel ja Scilly saartel tarnitavate mootorikütuste suhtes kooskõlas direktiivi 2003/96/EÜ artikliga 19 (ELT L 317, 30.11.2011, lk 34–35). [5] Vt Ühendkuningriigi statistikaameti esitatud teavet: http://www.nomisweb.co.uk/default.asp. [6] Vt https://www.gov.uk/government/statistical-data-sets/nts99-travel-by-region-and-area-type-of-residence. [7] Komisjoni määrus (EL) nr 651/2014, 17. juuni 2014, ELi aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.6.2014, lk 1–78). [8] ELT L 283, 31.10.2003, lk 51.